Kežmarský mini maratón 2014

 Začiatkom októbra boli Košice opäť svedkom fantastických výkonov športovcov – bežcov 91. ročníka Medzinárodného maratónu mieru. Tento najprestížnejší maratónsky beh, ktorý sa pýši prívlastkom najstarší v Európe, sa stal neodmysliteľnou udalosťou historickej metropoly Východného Slovenska.

 Pani vychovávateľky Zita Jančiarová a Katarína Balážová zo školského klubu detí zorganizovali už 9. ročník Kežmarského mini maratónu. Táto akcia, v ktorej ešte doznievala športová atmosféra Košického maratónu sa teší veľkej popularite medzi deťmi školského klubu na našej škole.

 Húf súťažiacich detí, rodičia, ale aj nadšenci, ktorí sa pri pohľade na malých bežcov zastavovali pri trase, tvorili početné pole účastníkov Kežmarského mini maratónu. Zo 192 detí školského klubu sa tejto športovej udalosti zúčastnilo 120 detí. Nadšenie a radosť s akou sa prví bežci postavili na štart, ťažko opísať. Najmä najmladší prváci, ktorí si Kežmarskú maratónsku trať šli vyskúšať po prvý krát, boli plní odhodlania vyhrať. To sa však podarilo len tým najvytrvalejším. Stáť na stupňoch víťazov s medailou za bežecké výkony a športové odhodlanie, bol pre deti nezabudnuteľným zážitkom.

 Samozrejme, že pre všetkých zúčastnených čakala po skončení akcie sladká odmena. Keďže sa nemohli všetci bežci stať víťazmi, u niektorých sa objavila aj slza sklamania. Nakoniec však účastníci nášho mini maratónu odchádzali spokojní a s dobrým pocitom, že prekonali sami seba. Veď sa riadili heslom: „Nie je dôležité vyhrať, ale zúčastniť sa!“

 Eva Streitová